เตรียมงบ 5 แสนล้านบาท ช่วยกิจการที่ได้รับผลกระทบเพิ่มเติม
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงการหารือกับคณะกรรมการด้านเศรษฐกิจชุดเล็กว่า เห็นใจประชาชนและผู้ประกอบการที่ได้รับผลกระทบจากการแพร่ระบาดโควิดในขณะนี้ ซึ่งได้รับคำยืนยันจากสำนักงบประมาณว่า ยังมีงบประมาณเพียงพอ ซึ่งในส่วนเงินกู้ 1 ล้านล้านบาท เหลือประมาณ 2,000 กว่าล้านบาท แต่ในงบประมาณเงินกู้ 5 แสนล้านบาทยังไม่ได้นำออกมาใช้ จึงได้สั่งการให้มีการเตรียมงบประมาณไว้ให้พร้อม โดยเฉพาะเตรียมมาตรการให้ความช่วยเหลือลงไปในบางกิจการ หรือบางกลุ่มเป็นพิเศษให้ทั่วถึงทั้งนี้ ได้มีการติดตามสถานการณ์เศรษฐกิจโลก เศรษฐกิจภูมิภาค และมาประเมินว่า จะเดินหน้าเศรษฐกิจของประเทศได้อย่างไรและจะแก้ไขปัญหาต่างๆ ได้อย่างไร ซึ่งขณะนี้การส่งออกเพิ่มมากขึ้นในหลายกิจกรรมและหารือว่า จะทำอย่างไรให้การส่งออกเข้มแข็งขึ้น เรื่องตลาดในต่างประเทศ ต้องมีการปรับเปลี่ยนวิธีการนำเข้าและส่งออก พร้อมทั้งได้มีการหารือเรื่องการจัดหาวัคซีนเพื่อรองรับภาคธุรกิจ นักธุรกิจ เจ้าของโรงงานและแรงงานต่างๆ สิ่งสำคัญต้องไม่ทำให้โรงงานได้รับผลกระทบ